Kannuslainen elintarvikealan yritys Pouttu kohtasi marraskuussa 2019 pettymyksen. Uusien kasvistuotteiden markkinointi oli alkanut, kun ruokaviranomainen päätti, etteivät uutuustuotteiden nimien ilmaisut “kasviliha” ja “burgerpihvi” olleetkaan markkinakelpoisia.

Viranomaispäätöksen myötä Pouttu joutuu vaihtamaan tuotteiden nimet.

Ruokaviraston asiakirjoista paljastuu, että viranomaisprosessi sai alkunsa kolmesta valituksesta, joista yhden oli tehnyt kuopiolaisen Atria Oyj:n siipikarjaliiketoiminnan johtaja. Ruokavirasto teki asiasta valvontapyynnön alueelliselle viranomaiselle.

Kasviliha- ja burgerpihvi-sanojen käyttö markkinoinnissa, nettisivuilla ja sosiaalisessa mediassa kiellettiin. Keski-Pohjanmaan ympäristöterveydenhuolto määräsi 7. marraskuuta yhtiön vaihtamaan ”Muu Burgerpihvin” ja ”Muu Kasvilihapullien” nimet ja uusimaan pakkaukset tammikuun 2020 alkuun mennessä.

Syynä kieltoon oli se, ettei ”kasvilihaa” viranomaisen mukaan ole elintarvikkeena olemassa. Saman totesi Ruokavirasto tiedotteessaan 22. marraskuuta.

“Kasvistuotteiden nimenä voi olla kasvismakkara tai kasvispyörykkä tai kasvispihvit. Tällöin oleellinen perinteisesti käytetty ainesosa liha on korvattu kasviksilla, joka näkyy elintarvikkeen nimessä”, virasto linjasi.

Pouttu julkaisi asiasta samana päivänä tiedotteen Facebook-sivullaan. Yritys valitti, että päätös aiheuttaa sille isoja taloudellisia vahinkoja.

SYKSYLLÄ 2019 Ruokavirasto sai kolme yhteydenottoa kasviliha-termin käytöstä. Yhden ilmoituksista teki yksityishenkilö, toisen Elintarviketeollisuusliitto ry:n toimialapäällikkö ja kolmannen Poutun kanssa kilpailevan Atrian johtaja.

Atrian siipikarjaliiketoiminnan johtaja Matti Perälä otti yhteyttä ruokavirastoon sähköpostitse lokakuussa 2019. Perälä arvosteli termejä ”kasvilihapullat” ja ”kukkakaaliwingsit”.

Kasvilihapullat ovat Poutun tuote, kukkakaaliwingsit Apetitin.

“Eihän lihapulla voi olla pelkästään kasvisperäinen. En mitenkään ymmärrä sitä. Se on kasvispulla”, Atrian Perälä kirjoitti.

Wingsit eli siivet viittasivat Perälän mukaan selvästi ruhon osaan, eikä sitä siksi voinut käyttää kasviperäisen tuotteen nimessä. Ruokaviraston ylitarkastaja vastasi sähköpostiin.

“Olette puuttuneet tärkeään aiheeseen eli elintarvikkeen oikeaan nimeämiseen”, ylitarkastaja Tuulikki Lehto kiitti.

”Toimijoiden mielikuvitus näyttää ehtymättömältä, mitä näihin vege-tuotteiden nimityksiin tulee.”

Lehdon viestin mukaan Ruokaviraston tietoon oli tullut myös muilta tahoilta yhden yrityksen käyttämä virheellinen tapa markkinoida kasvistuotteita lihana yleisessä markkinoinnissa ja pakkauksissa. ”Yhdellä yrityksellä” viitattiin Pouttuun.

Lehto kertoi viestissään, että tapaus oli saatettu valvovan eläinlääkärin tietoon toimenpiteitä varten.

Termeistä niinikään valittanut Elintarviketeollisuusliitto ry:n toimialapäällikkö Mari Lukkariniemi muistutti viranomaisille, ettei lihateollisuuskaan saa viitata edes kaikkiin eläimen lihaksiin sanalla ”liha”.

Sähköpostiviestejä kasviliha-termin sopivuudesta vaihdettiin syksyn aikana useaan otteeseen sekä Ruokaviraston että muiden viranomaisten kesken.

”Toimijoiden mielikuvitus näyttää ehtymättömältä, mitä näihin vege-tuotteiden nimityksiin tulee. Tätä tuotetta eli ‘Muu burgerpihvi’ markkinoitiin aiemmin Poutun verkkosivuilla kasvislihana, vaikka sitä ei periaatteessa ole olemassakaan”, ylitarkastaja viestitti kollegoilleen.

”Kasvilihasta voisi syntyä vähän vastaavanlainen termi kuin hedelmälihasta.”

POUTUN toimitusjohtaja Mikko Karell naurahtaa kuullessaan, että yksi viranomaisille kirjelmöineistä oli Atria. Hän oli aavistanut, että valituksen takana on joku kilpailijoista.

”Ei kuulosta kauhean reilulta, jos kaveria yritetään kampittaa.”

Karellin mukaan Poutussa ollaan lähinnä harmissaan tilanteesta.

”Emme olleet omimassa kasviliha-termiä Poutulle, vaan yhtä hyvin Atria, HK tai Saarioinen saisi käyttää sitä. Kasvilihasta voisi syntyä vähän vastaavanlainen termi kuin hedelmälihasta.”

Kokkolan ympäristö- ja terveyslautakunta päätti tänään 11. joulukuuta, ettei se hyväksy Poutun tekemään oikaisupyyntöä. Nimet on siis vaihdettava. Uudet nimet tulevat markkinoille tammikuussa.

”Kasvilihapulla muuttuu kasvipyörykäksi ja kasvilihaburger muuttuu kasviburgeriksi”, Karell kertoo.

”Tämä ei jää tähän, tulemme ensi vuonna isosti ulos tuotteiden kanssa. Aloitamme vasta markkinointia ja tuotantoa.”

Pouttu aikoo viedä kiistan hallinto-oikeuteen.

Vaikka tuotteiden nimiin tulee muutoksia, Kannuksessa ei olla heittämässä pyyhettä kehään. Pouttu aikoo selvittää oikeusteitse, saako kasviliha-termiä käyttää.

”Viemme asian hallinto-oikeuteen ja katsomme, mitä mieltä tuomarit ovat asiasta. Sääntö-Suomea pitää haastaa vähän, ja peliin pitää saada maalaisjärkeä.”

Toimitusjohtajan mukaan tuotteiden nimillä ei ole ollut tarkoitus aiheuttaa hämmennystä. Vanhassakin pakkauksessa sanottiin, että tuote on vegaaninen.

Muu-tuotteiden kohderyhmänä ovat Karellin mukaan lihansyöjät, eivät ensisijaisesti vegaanit. Yhtiö kertoo haluavansa tarjota terveellisiä ja ilmastoystävällisiä vaihtoehtoja.

”Juuri katsoin, että amerikkalainen Impossible Burger tviittasi saaneensa YK:n ilmastopalkinnon, ja Fox Business raportoi, että 90 prosenttia tällaisten tuotteiden kuluttajista ei ole vegaaneja tai vegetaristeja”, Karell sanoo.

Juttua muokattu 12.12. kello 14.47: Korjattu Elintarviketeollisuusliiton toimialapäällikön viestiä koskevassa kohdassa ilmaisu ”ruhon osiin” ilmaisuksi ”eläimen lihaksiin”.